આથી, જેટલી વખત તે 'એટમ' શબ્દ સાંભળે છે તેટલી વખત તેને તેનો અર્થ આત્મસાત કરવા પહેલા ગુજરાતી ભાષાના 'અણુ' શબ્દની ચેતાજાળ પર આવવું પડે છે. આ રીતે તેને અંગ્રેજી ભાષાના દરેક શબ્દના અર્થ તેની માતૃભાષાના શબ્દોની ચેતાજાળોમાં શોધવા પડે છે. વળી કોલેજના ક્લાસરુમ સિવાયના જીવનમાં તે માતૃભાષામાં જ દુનિયાથી રુબરુ થતો હોય છે. આથી માતૃભાષાના શબ્દોમાં નવું જ્ઞાન પણ નવી ચેતાજાળો રુપે ઉમેરાતું રહે છે. આમ, બે અલગ અલગ ભાષાના શબ્દોની સતત વિકસતી જતી ચેતાજાળોને એકબીજા સાથે સંપૂર્ણ રીતે એકરુપ કરવી કોઇપણ મનુષ્ય માટે મુશ્કેલ બને છે. પરીણામે અંગ્રેજી ભાષાની ચેતાજાળો અને માતૃભાષાની ચેતાજાળો એકબીજા સાથે સંપૂર્ણ રીતે ગૂથાઇને એક બની શકતી નથી. આ કારણે માણસ અંગ્રેજી શબ્દોને તો જાણે છે પણ તેના અર્થોને ચિત્તની સૌપ્રથમ મૂળ ચેતાજાળના ઉંડાણ સુધી આત્મસાત કરી શકતો નથી. પરીણામે અંગ્રેજી ભાષામાં મળેલું જ્ઞાન તેના માટે પાયા વગરની ઇમારત જેવું બની રહે છે. આથી, ચિત્તમાંથી બુધ્ધિ સુધી જ્યારે તે અંગ્રેજી શબ્દોના અર્થ પહોંચે છે ત્યારે તે અર્થ એ શબ્દોના ઉદભવની અને ઉદભવના કારણની જાણકારી આપી શકતા નથી. પરીણામે, આવો માણસ ચાહે ગમે તેવી ડીગ્રી મેળવી લે તો પણ તે છીછરી સમજથી જાણેલા શબ્દોને બોલતો એક પોપટ જ હોય છે. આ જ કારણ છે કે અંગ્રેજી મીડીયમમાં ભણેલા છોકરાઓ વધારે પડતું દેખાવ કરતું અને છીછરું અંગ્રેજી બોલે છે. તેમની ભાષામાં નૈસર્ગિકતા અને ઠરેલતા નથી હોતી.